31979D0542
L 146/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 21 декември 1976 година
относно съставянето на списък на трети страни, от които държавите-членки разрешават вноса на животни от рода на едрия рогат добитък, свине и на прясно месо
(79/542/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от рода на едрия рогат добитък и свине, и на прясно месо от трети страни (1), последно изменена с Директива 77/98/ЕИО (2), и по-специално член 3, параграф 1 от нея,
като взе предвид предложението на Комисията,
като има предвид че системата, определена в Директива 72/462/ЕИО, се основава на изготвянето на списък на третите страни или районите на трети страни, от които държавите-членки разрешават вноса на животни от рода на едрия рогат добитък и свине, както и на прясно месо от животни от рода на едрия рогат добитък , свине, овце, кози и домашни еднокопитни животни, или на една или повече от тези категории животни или категории прясно месо;
като има предвид, че, за да се реши по отношение както на животните, така и на прясното месо, дали дадена страна или район от страна може да бъде включен в списъка, се отчитат по-специално критериите, посочени в член 3, параграф 2 от посочената по-горе директива;
като има предвид, че може да се счита, че изброените в приложението към настоящото решение страни, които традиционно снабдяват държавите-членки, отговарят на тези критерии;
като има предвид, че въпреки това съставянето на този списък подлежи на такива изменения или допълнения, каквито могат да се въведат в него съгласно процедурата, определена в член 30 от Директива 72/462/ЕИО; като има предвид, че може да се окаже необходимо въз основа на по-нататъшна информация да се ограничи или разшири обхватът на разрешението за внос на определени категории животни или прясно месо; като има предвид, че освен това в определени случаи може да е необходимо, по отношение както на животните, така и на прясното месо, да се посочат тези райони на страните, от които ще бъде разрешен вносът;
като има предвид, че макар и списъкът от трети страни да представлява една от основите на режима на Общността, приложим към вноса от трети страни, определен в Директива 72/462/ЕИО, ще трябва да се предприемат други мерки, отнасящи се по-специално до хигиената и ветеринарния контрол, с цел да се определи този режим; като има предвид, че следователно е важно да се улесни координираното прилагане на всички тези мерки,
ПРИЕ НАСТОЯЩОТО РЕШЕНИЕ:
Член 1
Без да се засягат разпоредбите на Директива 72/462/ЕИО, и по-специално мерките, които могат да се вземат съгласно процедурата, предвидена в член 29, както и при спазване на измененията или допълненията, които могат да бъдат въведени в списъка в приложението към настоящото решение в съответствие с процедурата, предвидена в член 30, по-конкретно с цел ограничаване или разширяване на обхвата на разрешението за внос на определени категории животни и прясно месо, или с цел посочване - както за животните, така и за прясното месо - на районите на страните, от които ще бъде разрешен вносът, държавите-членки разрешават вноса на животни и на прясно месо в съответствие с посочения списък.
Член 2
Списъкът, съдържащ се в приложението, се публикува в Официален вестник на Европейските общности едновременно с измененията и допълненията, посочени в член 1 по-горе.
Член 3
Държавите-членки приемат законовите, подзаконовите и административните разпоредби, необходими, за да се съобразят с настоящото решение, в срок от две години от публикуването, посочено в член 2 по-горе и незабавно информират Комисията за това.
Член 4
Адресати на настоящото решение са държавите-членки.
Съставено в Брюксел на 21 декември 1976 година.